**Мекемелер мен ұйымдар, министрліктер мен ведомстволар жүйесіндегі ішкі жүйелік құрылымдар, лауазым, қызмет атаулары кіші әріппен жазылады:**

*Қазақстан Республикасы Әділет министрлігі Заң және халықаралық құқық департаменті халықаралық құқық және хаттама басқармасының* ***жетекші маманы****.*

**Яғни:** *Қазақстан Республикасы Әділет министрлігі – Заң және халықаралық құқық департаменті (жоғары басқару құрылымының атауы) – халықаралық құқық және хаттама басқармасы (ішкі жүйелік құрылым) – жетекші маманы (лауазым).*

**Қараңыз:***Қазақстан Республикасы Қаржы министрлігі (мемлекеттік басқару органы) – Мемлекеттік мүлік және жекешелендіру комитеті (ішкі басқару органы) – мемлекет меншігіндегі республикалық объектілерді сату басқармасы (ішкі жүйелік құрылым) – инвестициялық институттармен жұмыс жөніндегі бөлім (ішкі жүйелік құрылым) –* ***бастығының орынбасары*** *(лауазым);*

Демек, *Қазақстан Республикасы Қаржы министрлігі Мемлекеттік мүлік және жекешелендіру комитеті мемлекет меншігіндегі республикалық объектілерді сату басқармасы инвестициялық инситиуттармен жұмыс жөніндегі бөлім бастығының орынбасары (яғни «Қаржы министрлігі» және «Мемлекеттік мүлік» дегендер бас әріппен, басқалары кіші әріппен жазылады).*

*Қазақстан Республикасы Көші-қон және демография жөніндегі агенттігі демография секторының меңгеруішісі.*

*Абай атындағы Алматы мемлекеттік университетінің оқу ісі жөніндегі проректоры.*

*Қазақ мемлекеттік басқару академиясының кафедра меңгерушісі.*

**ЕСКЕРТУ:**Қазақ тілінің табиғи заңдылықтарына сәйкес күрделі атаулардың жазылуында изафет құрылымының құрамындағы ілік септігі сөз әуездігін сақтау, сондай-ақ орын үнемдеу мақсатында кейде жасырынып тұрады, мыс.: Қазақстан Республикасының Қаржы министрлігі;

бірақ: Қазақстан Республикасы Қаржы министрлігінің мекенжайы;

бірақ: Қазақстан Республикасы Қаржы министрлігі Заң және халықаралық құқық департаментінің мекенжайы;

бірақ: Қазақстан Республикасы Қаржы министрлігі Заң және халықаралық құқық департаменті құқықтық сараптама басқармасы бастығының орынбасары.